
  Sir Arthur Conan Doyle - Autor príbehov najslávnejšieho detektíva


  Sherlock Holmes - naj­sláv­nejší li­te­rárny detektív, excen­trický génius, ktorý dokáže pomocou chladnej logiky priniesť svetlo aj do naj­za­mo­ta­nej­ších prípadov. Keď v roku 1887 vyšlo prvé vydanie Štúdie v kr­va­vo­čer­ve­nom, málokto čakal, že sa dvojica Sherlock Holmes a Dr. John Watson zapíše do dejín li­te­ra­túry. Sherlock bol fenomén a či­ta­te­lia žiadali ďalšie po­kra­čo­va­nia.


  Nie je ta­jom­stvom, že kým spo­čiatku bol Doyle svojím de­tek­tí­vom a jeho úspechom nadšený, neskôr mu vadilo, že sa nemôže venovať vážnej li­te­ra­túre a jeho meno bude navždy spájané s postavou ge­niál­neho de­tek­tíva. Preto sa rozhodol Sher­locka zbaviť. Prvým pokusom bolo, že za poviedky žiadal ne­pri­me­rané honoráre, ale vy­da­va­te­lia mu stále vyhoveli. Preto v poviedke Po­sledný prob­lém necháva de­tek­tíva umrieť. Ne­po­čí­tal však s re­ak­ci­ami ve­rej­nosti, a tak sa k postave Sher­locka vrátil v ďalších knihách a po­vied­kach. Vianočnú at­mo­sféru Londýna spojenú s ne­tra­dič­ným pátraním nám priblíži poviedka Modrý drahokam.


  Modrý drahokam


  Na druhý deň po Via­no­ciach som hneď zrána nav­ští­vil svojho priateľa Sher­locka, aby som mu poprial pekné sviatky. Po­se­dá­val na pohovke vo fialovom župane, stojan na fajky na dosah jeho pravej ruky a pred sebou mal hromadu po­kr­če­ných ranných novín, ktoré očividne práve do­štu­do­val. Pri pohovke bola drevená stolička a na rohu jej operadla bol zavesený tvrdý plstený klobúk, ktorý vyzeral už veľmi obnosený a ošúchaný, na nie­kto­rých miestach bol dokonca polámaný. Lupa a pinzeta položené na sedadle stoličky značili, že klobúk bol pri­pra­vený na pre­skú­ma­nie.


  „Pra­cu­jete,“ povedal som, „asi som vás vyrušil.“


  „Vôbec nie. Som iba rád, že sa môžem s pria­te­ľom po­roz­prá­vať o svojich zis­te­niach. Ide o úplnú ma­lič­kosť,“ palcom ukázal na starý klobúk, „ale súvisia s ňou veci, ktoré môžu byť zau­jí­mavé alebo dokonca aj poučné.“


  Sadol som si do jeho kresla a ohrieval som si ruky nad pras­ka­jú­cim ohňom. Vonku bol ostrý mráz a okná pokryla hrubá vrstva námrazy. „Zdá sa mi,“ povedal som, „že napriek tomu ako nevinne ten klobúk vyzerá, iste sa k nemu viaže akýsi desivý príbeh - že je stopou, ktorá vás privedie k riešeniu nejakej záhady a po­tres­ta­niu za zločin.“


  „Ale kdeže, nejde o žiaden zločin,“ povedal Sherlock Holmes so smiechom. „Iba o takú zvláštnu súhru udalostí, ktoré sa stávajú, ak sa na nie­koľ­kých štvor­co­vých míľach mrvia štyri milióny ľudí. Keď sa tak hmýria a narážajú do seba, môže nastať hocijaká kom­bi­ná­cia udalostí a vzniká nemálo drobných prob­lé­mov, ktoré vedia byť po­zo­ru­hodné a bizarné, ale so zločinom nemajú nič spoločné. S takými vecami sme sa už predsa stretli.“


  „A koľ­ko­krát,“ po­zna­me­nal som. „Veď z po­sled­ných šiestich prípadov, ktoré som pridal do svojich záznamov, v troch nebol vôbec porušený zákon.“


  „Presne tak. Narážate zrejme na moje úsilie zmocniť sa papierov Ireny Ad­le­ro­vej, na po­di­vu­hodný prípad Mary Sut­her­lan­do­vej a na dob­ro­druž­stvo človeka so skri­ve­nou perou. Som pre­sved­čený, že aj táto udalosť zapadne do rovnakej nevinnej ka­te­gó­rie. Poznáte vrátnika Pe­ter­sona?“


  „Áno.“


  „Jemu patrí táto korisť.“


  „Je to jeho klobúk?“


  „Nie, nie, našiel ho. Čí je, to ešte nevieme. Prosím vás však, aby ste sa naň nedívali, ako na ošúchaný klobúk, ale ako na in­te­lek­tu­álny problém. Ale najprv, ako sa sem dostal. Dorazil sem ráno hneď po Štedrom večeri spolu s dobre vy­kŕ­me­nou husou, ktorá sa teraz ne­po­chybne pečie na Pe­ter­so­no­vom ohni. Stalo sa to takto: dvad­sia­teho piateho okolo štvrtej ráno sa Peterson, ktorý je, ako viete, veľmi poctivý chlapík, vracal z akejsi menšej zábavy a mieril domov po Tot­ten­ham Court Road. Vo svetle ply­no­vých lámp pred sebou zbadal vyššieho muža, ktorý sa trochu tackal a cez rameno mal pre­ve­senú bielu hus. Keď pri­chá­dzal na roh Goodge Street, ne­zná­meho napadla nejaká banda da­re­bá­kov a strhla sa hotová bitka. Jeden z nich zrazil mužovi klobúk, a ako sa na­pad­nutý chcel brániť, zdvihol palicu, zahnal sa nad hlavou a rozbil za sebou výklad na obchode. Peterson sa rozbehol, aby obránil muža od útoč­ní­kov, ale ten, na­stra­šený, že rozbil výklad a uteká k nemu úradne vy­ze­ra­júca postava v uniforme, zahodil hus, vzal nohy na plecia a zmizol v bludisku úzkych uličiek, ktoré sú za Tot­ten­ham Court Road. Aj útočníci sa hneď vyparili, keď sa Peterson objavil a on sa stal pánom bojiska a koristi v podobe tohto ob­no­se­ného klobúka a tejto, pred zákonom be­z­ú­hon­nej, via­noč­nej husi.“


  „Ktoré iste vrátil ma­ji­te­ľovi, však?“


  „V tom práve, milý priateľu, je ten problém. Je síce pravda, že na lístku, ktorý mala hus pri­via­zaný na nohe bolo napísané ‚Pre manželku Henryho Bakera‘ a taktiež na podšívke klobúka vieme nájsť iniciály HB, ale keďže v našom meste býva niekoľko tisíc Bakerov a niekoľko stoviek Henry Bakerov, nie je také jed­no­du­ché vrátiť jednému z nich jeho stratený majetok.“


  „Čo teda Peterson spravil?“


  „Hneď dvad­sia­teho piateho ráno mi aj hus, aj klobúk pri­nie­sol, pretože vedel, že sa zaujímam aj o tie naj­ne­patr­nej­šie problémy. Hus sme si po­ne­chali až do dnešného rána, ale aj keď trochu mrzne, začala pre­ja­vo­vať známky toho, že by mala byť bez ďalšieho odkladu skon­zu­mo­vaná. Nálezca si ju teda odniesol, aby dokonal jej osud, zatiaľ čo ja som si nechal klobúk ne­zná­meho pána, ktorý prišiel o svoju vianočnú večeru.“


  „Nedal inzerát do novín?“


  „Nie.“


  „Tak akú stopu máte k ob­ja­ve­niu jeho to­tož­nosti?“


  „Iba to, čo môžeme vy­de­du­ko­vať.“


  „Z jeho klobúka?“


  „Správne.“


  „Vy musíte žartovať. Čo také viete zistiť z jeho starého ošú­cha­ného klobúka?“


  „Tu je moja lupa. Moje metódy poznáte. Čo by ste vy sám usúdili o osob­nosti človeka, ktorý nosil na hlave túto pokrývku?“


  Vzal som do ruky starý klobúk a pomaly som ho pre­vra­cal v rukách. Bol to úplne obyčajný čierny okrúhly klobúk, tvrdý a veľmi obnosený. Podšívku mal z čer­ve­ného hodvábu, teraz už z väčšej časti vy­bled­nutú. Nemal na sebe meno výrobcu, ale, ako už Holmes spomínal, na jednom boku mal napísané iniciály ‚H.B‘. Okraj mal pre­pic­hnutý šnúrkou, akou sa klobúk zaisťuje proti vetru, ale šnúrka bola pre­tr­hnutá. Inak bol celý pop­re­la­mo­vaný, ne­smierne za­prá­šený a na nie­koľ­kých miestach mal škvrny, ktoré sa zrejme niekto snažil skryť tým, že ich zafarbil at­ra­men­tom.


  „Nič na ňom nevidím,“ povedal som a podal som ho naspäť pria­te­ľovi.


  „Práve naopak, Watson, vidíte všetko. Ale podľa toho, čo vidíte, neviete uvažovať. Príliš sa obávate vyviesť nejaký záver.“


  „Prosím, tak mi teda povedzte, aké závery dokážete vyvodiť z tohto klobúku?“


  Holmes ho vzal do ruky a zadíval sa naň zvlášt­nym skúmavým pohľadom, ktorý bol pre neho cha­rak­te­ris­tický. „Napovedá možno menej, než by mal,“ po­zna­me­nal, „a predsa sa z neho dajú vyvodiť niektoré závery celkom jasne a niektoré aspoň s veľkou prav­de­po­dob­nos­ťou. Na prvý pohľad je celkom očividné, že majiteľ je veľmi in­te­li­gentný, a že sa mu posledné tri roky veľmi darilo, hoci ho nedávno postihli ťažšie časy. Bol pred­ví­davý, ale už nie tak, ako kedysi, čo naz­na­čuje morálny úpadok, prav­de­po­dobne spojený s nejakým zlým vplyvom, možno al­ko­ho­lom. Tým by sa dal vy­svet­liť aj zjavný fakt, že manželka ho prestala milovať.“


  „Ale prosím vás, Holmes!“


  „Nejakú sebaúctu si ale predsa udržal,“ po­kra­čo­val a nevšímal si moju námietku. „Je to človek, ktorý vedie sedavý spôsob života, von chodí len zriedka, celkom sa odvykol pohybu, je v strednom veku a má šedivé vlasy, ktoré si dal v po­sled­ných dňoch ostrihať a natiera si ich cit­ru­so­vým krémom. To sú tie najz­rej­mej­šie fakty, ktoré sa dajú z klobúka vy­de­du­ko­vať. Mi­mo­cho­dom, je tiež veľmi ne­prav­de­po­dobné, že má domov zavedený plyn.“


  „Vy určite žar­tu­jete, Holmes.“


  „Ani v naj­men­šom. Ako je možné, že aj keď vám pred­kla­dám všetky svoje závery, stále nevidíte, ako som k nim dospel?“


  „Ne­po­chy­bu­jem, že som veľmi hlúpy, ale musím priznať, že vám celkom ne­ro­zu­miem. Ako ste na­prí­klad prišli na to, že je ten človek in­te­li­gentný?“


  Namiesto odpovede si Holmes položil klobúk na hlavu. Spadol mu cez čelo a usadil sa až na koreni jeho nosa. „Je to otázka pries­toru a jeho kapacity,“ povedal. „Človek s takou veľkou hlavou v nej iste musí niečo mať.“


  „A čo finančné problémy?“


  „Klobúk má už tri roky. Vtedy prišli do módy tieto rovné, na konci ohnuté okraje. Je to klobúk naj­vyš­šej kvality. Len sa pozrite na tú hodvábnu stužku a vy­ni­ka­júcu podšívku. Ak si mohol niekto kúpiť takýto klobúk pred tromi rokmi, ale odvtedy si ne­za­ob­sta­ral nový, je jasné, že to s ním šlo dole vodou.“


  „Dobre, uznávam, to je celkom jasné. Ale čo jeho pred­ví­da­vosť a úpadok morálky?“


  Sherlock Holmes sa zasmial. „Tu máte pred­ví­da­vosť,“ povedal a ukázal na malý gombík so šnúrkou, ktorá mala pri­dr­žia­vať klobúk na hlave. „Tento vynález sa s klobúkmi ne­pre­dáva. Ak si ho náš muž za­opat­ril sám, svedčí to o istej dávke pred­ví­da­vosti, lebo sa snažil uchrániť svoj klobúk pred vetrom. Avšak vidíme, že šnúrka sa pretrhla a on sa ne­ob­ťa­žo­val vymeniť ju, z čoho vyplýva, že už nie je taký pred­ví­davý ako kedysi, čo je jasným dôkazom mo­rál­neho úpadku. Zato sa však snažil zakryť niektoré škvrny na plsti at­ra­men­tom, čo ukazuje, že ešte celkom ne­stra­til všetku sebaúctu.“


  „Vaše úvahy sú rozhodne pre­sved­čivé.“


  „Ostatné pod­rob­nosti, že je v strednom veku, že má šedivé vlasy, že sa dal nedávno ostrihať a že používa cit­ru­sový krém sa dajú zistiť z pre­skú­ma­nia dolnej časti podšívky. Lupou som objavil množstvo končekov vlasov, ktoré mu holič ostrihal nož­ni­cami. Všetky sú trochu lepkavé a je z nich jasne cítiť cit­ru­sový krém. Prach, ako iste vidíte, nie je drsný šedý ako z ulice, jemný hnedý prach z domu, z čoho možno usúdiť, že väčšinu času klobúk visel vnútri, zatiaľ čo stopy vlhkosti sú dôkazom, že jeho majiteľ sa veľmi potil a zrejme nebol v naj­lep­šej kondícii.“


  „A čo jeho manželka? Vraveli ste, že ho prestala milovať.“


  „Tento klobúk už niekoľko týždňov nikto nečistil. Keby som vás, milý Watson, videl s týž­dňo­vou vrstvou prachu na klobúku, a že vám tak manželka dovolila vyjsť na ulicu, určite by som sa obával, že vás postihla smola a tiež ste stratili jej oddanosť.“


  „Možno to je starý mládenec.“


  „Kdeže, hus niesol domov žene na uzmie­re­nie. Spomeňte si na lístok na nohe husi.“


  „Vy máte odpoveď na všetko. Z čoho ste však, preboha, zistili že doma nemá zavedený plyn?“


  „Jedna alebo dve mastné škvrny sa môžu na klobúku objaviť náhodou, ale ak ich vidím viac než päť, môžem takmer s istotou usu­dzo­vať, že tento človek sa často dostáva do styku s roz­pá­le­ným lojom- večer sa prav­de­po­dobne vracia po schodoch s klobúkom v jednej ruke a kvap­ka­jú­cou lojovou sviečkou v druhej. Lojové mastné škvrny určite nemá z plynovej lampy. Už vám to stačí?“


  „Nuž, ste veľmi vy­na­lie­zavý,“ povedal som so smiechom. „Ale keďže, ako ste sám povedal, nedošlo k žiadnemu zločinu a nič, okrem stra­te­nej husi sa nestalo, toto všetko sa mi zdá ako mrhanie energie.“


  Sherlock Holmes otvoril ústa, aby od­po­ve­dal, ale v tom sa roz­le­teli dvere a dnu vbehol vrátnik Peterson so za­čer­ve­na­nou tvárou a udiveným výrazom.


  „Tá hus, pán Homes! Tá hus!“ dostal zo seba.


  „No? Čo sa s ňou stalo? Snáď len neožila a ne­ule­tela ku­chyn­ským oknom?“ Holmes sa otočil na pohovke, aby lepšie videl na vzrušenú tvár pána Pe­ter­sona.


  „Len sa pozrite, pane! Pozrite čo moja žena našla v jej hrvoli!“ Natiahol ruku a v strede dlane mu ležal oslnivo žiariaci modrý kameň, nie väčší ako fazuľa, ale taký číry a lesklý, že sa mu v tmavej prie­hl­bine dlane ligotal ako elek­trická iskra.


  Sherlock Holmes sa so za­pís­ka­ním posadil. „Preboha, Peterson, veď to je úplný poklad!“ povedal. „Viete vôbec čo ste našli?“


  „Diamant? Drahokam? Do skla zareže ako do masla.“


  „Je to viac ako len nejaký drahokam. Je to drahokam všetkých dra­ho­ka­mov.“


  „Snáď to len nie je modrý kar­bun­kul grófky z Morcaru!“ zvolal som.


  „Pravdaže je. V po­sled­nej dobe o ňom denne čítam inzeráty v The Times, takže naisto poznám jeho veľkosť a tvar. Je to ab­so­lútny unikát a jeho hodnotu môžeme len od­ha­do­vať, ale odmena tisíc libier, ktorá je naň vypísaná určite netvorí ani dvad­sa­tinu jeho sku­toč­nej ceny.“


  „Tisíc libier! Mi­los­tivý Bože!“ Peterson sa zrútil do kresla a užasnuto na nás pozeral.


  „Áno, taká je vypísaná odmena, ale mám dôvod sa dom­nie­vať, že drahokam má aj citovú hodnotu, a že by grófka obe­to­vala aj polovicu svojho majetku len aby ho získala naspäť.“


  „Ak si dobre pamätám, stratil sa v hoteli Cos­mo­po­li­tan,“ po­zna­me­nal som.


  „Správne, 22. decembra, iba pred piatimi dňami. In­šta­la­tér John Horner bol obvinený z krádeže kameňa z gróf­ki­nej šper­kov­nice. Dôkazy proti nemu boli také silné, že prípad po­stú­pili pred porotu. Myslím, že tu o tom niekde mám článok.“ Chvíľu sa pre­hra­bá­val medzi novinami, kon­tro­lo­val dátumy, až nakoniec jedny vyrovnal, zložil na polovicu a prečítal odsek:


  „Krádež klenotu v hoteli Cos­mo­po­li­tan. John Horner, 26-ročný in­šta­la­tér bol obvinený, že 22. toho istého mesiaca odcudzil zo šper­kov­nice grófky z Morcaru cenný drahokam, známy ako modrý kar­bun­kul. James Ryder, vrchný správca hotela, vy­po­ve­dal, že v deň krádeže zaviedol Hornera do šatne grófky, aby upevnil druhú tyč na krbovej mriežke, ktorá sa uvoľnila. Chvíľu zostal v miest­nosti s Hornerom, ale neskôr bol povolaný inam. Keď sa vrátil, zistil, že Horner me­dzi­ča­som odišiel, komoda bola násilím otvorená a malá truh­lička, v ktorej, ako sa neskôr zistilo, grófka zvyčajne ucho­vá­vala svoj šperk, bola prázdna na to­alet­nom stolíku. Ryder okamžite za­lar­mo­val políciu a Hornera zatkli ešte v ten istý večer, avšak drahokam sa nenašiel ani u neho, ani v jeho byte. Cat­he­rine Cu­sac­ková, grófkina slúžka, vy­po­ve­dala, že začula Ryderov zdesený výkrik po odhalení krádeže a vbehla do miest­nosti, kde bolo všetko presne tak, ako to svedok opísal. In­špek­tor Brad­s­treet z od­de­le­nia B uviedol, že Horner sa zúrivo bránil za­tknu­tiu a ostrými výrazmi si vy­hra­dzo­val svoju nevinu. Keďže sa zistilo, že obvinený bol už v mi­nu­losti odsúdený za lúpež, sudca sa odmietol za­po­die­vať ob­ža­lo­bou a hneď ju postúpil po­rot­nému súdu. Horner, ktorý už pri jednaní ukazoval silné známky roz­hor­če­nia, na záver omdlel a zo súdnej siene ho museli vyniesť.“

